Grupp ta' residenti minn Marsaskala fosthom il-Minority Leader tal-Kunsill Lokali, John Baptist Camilleri, inħelsu mill-akkużi kollha miġjuba kontrihom fil-Qorti. Ir-residenti ġew mixlija b'akkużi fosthom li dendlu banners b'mod "illegali" u li ġabru fondi għall-attivitajiet tagħhom b'mod illegali. Permezz ta' stqarrija l-Moviment Graffitti qal li r-residenti ta' Marsaskala huma ċittadini attivi li qed jitolbu titjib fil-lokalità tagħhom kif ukoll jikkritikaw ir-regħba ta' ċertu negozjanti li qed jisirqulhom il-kwalità tal-ħajja u l-ispazji pubbliċi. "F'każ ta' intimidazzjoni inaċċettabbli għall-aħħar, il-Pulizija bdiet issejjaħ lill-persuni involuti f'dan il-grupp u tixlihom b'dawn l-akkużi redikoli, wara rapporti li saru kontrihom min-negozjant Eric Abela. Abela naqas milli jidher fil-Qorti dalgħodu sabiex jissostanzja l-allegazzjonijiet bla bażi tiegħu," qalet l-NGO. Moviment Graffitti qal li n-negozjant għandu interessi kummerċjali fil-pjazza ta' Marsaskala u kkawża rabja fost ir-residenti wara li, permezz tal-parteċipazzjoni tiegħu f'kumitat li ġie stabbilit b'mod illegali mis-Sindku, sar magħruf li qed jiddiżinja l-pjazza u l-madwar sabiex jaqdi l-interessi kummerċjali tiegħu. Minkejja l-intimidazzjoni kollha li sofrew, ir-residenti se jkomplu fl-attiviżmu tagħhom u se jkomplu jmexxu l-ġlieda kontra l-Yacht Marina li qed tiġi proposta fil-lokalità, qalet l-NGO li saħqet ukoll li l-organizzazzjoni u d-determinazzjoni tagħhom għandha tkun ta' eżempju għar-residenti Maltin u Għawdxin "li jridu jingħaqdu kontra il-forzi li jridu jisirqu l-ispazji pubbliċi u jkissru l-ambjent għall-gwadann personali tagħhom." 4 kumpaniji jitfgħu l-offerta għall-bini tal-marina f'Wied il-Għajn .td_uid_3_6197e5b4a933f_rand.td-a-rec-img{text-align:left}.td_uid_3_6197e5b4a933f_rand.td-a-rec-img img{margin:0 auto 0 0}